text: Tønder, Vejen og Ikast-Brande hæver skatten
  21 september 2010 kl. 13.41
  Der ryger en større del af lønchecken til skattefar i de tre sydjyske kommuner i 2011. Det oplyser Indenrigsministeriet i dag.
  I Sydjylland har tre kommuner fået tilladelse af staten at hæve skatten:
  - Tønder Kommune har fået lov til at hæve skatten med 15 mio. kroner.
  - Vejen Kommune har fået lov til at hæve skatten med 29,1 mio. kroner.
  - Ikast-Brande har fået lov til at hæve skatten med 19,4 mio. kroner.
  
  Flere tilladelser i år
  I alt fik 12 kommuner lov til at hæve skatten i 2011 med i alt 300 millioner kroner. 32 kommuner havde søgt om et beløb på 1,2 mia.
  - Staten sætter naturligvis skatten tilsvarende ned med 300 millioner kroner, så vi holder os inden for rammerne af skattestoppet, siger indenrigsminister Bertel Haarder (V).
  
  Straf til uvorne kommuner 
  Kommuner, der uden hensyn til den tildelte ramme for skatteforhøjelser alligevel sætter skatten op, får omfattende sanktioner, oplyser ministeren. De fire første år vil staten inddrage henholdsvis 75, 50, 50 og 25 procent af skatteoverskridelsen i den enkelte kommune.
  Sidste år fik 17 kommuner lov til at hæve skatten. Syv kommuner yderligere hævede enten skatten eller grundskyldspromillen alligevel. Desuden valgte fire kommuner at hæve skatten mere end tilladelsen, så skatten steg mere 269 millioner kroner mere end de 500 millioner, der var givet lov til.
  